**MRADI WA MAJI UNAOTUMIA NISHATI YA JUA WAZINDULIWA RASMI**

Tarehe 4.08.2022 Mkurugenzi Mtendaji wa Halmashauri ya Wilaya Bukoba bibi Fatina Laay alizindua mradi wa maji Kabirizi uliojengwa na shirika lisilo la kiserikali la World Vision Tanzania ili kuhudumia wananchi takriban 2836, kaya takriban 656 na wanafunzi takriban 408 wa shule ya msingi Kabirizi.

Akizungumza na hadhara iliyohudhuria katika sherehe hizo za uzinduzi Mkurugenzi Fatina aliahidi kushirikiana na wataalam wa RUWASA kuwaunganishia bure maji majumbani wananchi watakaohitaji huduma hiyo na akawasihi wanakabirizi kuutunza na kuulinda mradi na kwamba wawe tayari kuchanga fedha zao pale watakapohitajika kufanya hivyo ili kukarabati mradi huo ambao kwa mujibu wa risala ya wananchi wa Kabirizi iliyosomwa mbele zake ni mkombozi wa adha kubwa ya maji iliyokuwa ikikabili kijiji chao.

Pia Mkurugenzi Fatina aliungana na wananchi wa kijiji Kabirizi kuomba shirika la World Vision Tanzania liongeze gati za kuchotea maji kutoka tatu zilizopo sasa hadi kumi na moja ili kuendelea kumtua ndoo kichwani mama wa kijiji Kabirizi.

Kwa upande mwingine Mkurugenzi Fatina alitumia fursa hii kuwakumbusha wajawazito kwenda kujifungulia kwenye vituo vya kutolea huduma za afya na kuhudhuria kliniki kabla ya wiki kumi na mbili za mwanzo ili waweze kupata huduma bora za afya kwa ajili yao na watoto walio ndani ya matumbo yao.

 Pia aliwakumbusha wananchi wa Kabirizi kwa ujumla waendelee kuwa tayari kujitokeza kuhesabiwa mnamo tarehe 23 Agosti mwaka huu wakati wa zoezi la sensa ya watu na makazi ili serikali iweze kupanga mipango ya maendeleo kutokana na idadi ya watu iliyo nao.

Kwa upande wa Shirika la World Vision Tanzania kupitia ndugu George Leo, mwakilishi wa mratibu wa mradi huo wa maji Kabirizi alisema shirika la World Vision Tanzania ambalo lengo lake kuu ni kuleta maendeleo kwa jamii hususan ustawi wa mtoto limejenga mradi huo wa maji Kabirizi ili kuiepusha jamii na maradhi yatokanayo na maji yasiyo safi na salama, kuboresha kilimo na kuepusha utapiamlo kwa watoto ili kuiletea maendeleo jamii ya kijiji Kabirizi.

Nao baadhi ya wakazi wa kijiji Kabirizi wakiwemo wanawake na watoto walisema uwepo wa mradi huu wa maji Kabirizi umepunguza adha ya wao kwenda mtoni ambako njia yake ina mlima kuteka maji lakini mabomba mawili yaliyowekwa katika eneo la Kayange na shule ya msingi Kabirizi bado hayatoshelezi na kwa wengine bado wanatembea umbali mrefu kuyafikia mabomba hayo hivyo wanaiomba serikali kwa kushirikiana na wadau wa maendeleo waongeze mabomba ya kuchotea maji.